**УНИВЕРЗИТЕТ У БАЊОЈ ЛУЦИ**

**ФАКУЛТЕТ ПОЛИТИЧКИХ НАУКА**

ОКРУГЛИ СТО ПОД НАЗИВОМ:

**„НАРОДНА СКУПШТИНА КАО ТЕМЕЉ ДРЖАВОТВОРНОСТИ**

**РЕПУБЛИКЕ СРПСКЕ“**

**21. 12. 2021. године**

**ЗАКЉУЧЦИ**

1. Република Српска је настала у миру. Конституисана је у времену великих политичких изазова и нелегалног прегласавања српског народа у СР БиХ у периоду 1991. године. Конституисана је као државотворна правно-политичка заједница српског народа, која је од почетка свог постојања баштинила вриједности слободе, равноправности, правичности, мира и других специфичних и неспецифичних вриједности.

2. Република Српска од почетка 1992. године представља државотворни организам (ентитет, личност, заједницу) која је прво успоставила елементе државности а након три године своје државности била је и међународно призната Дејтонским мировним споразумом, да би те 1995. године својом вољом уградила (свој) суверенитет у Босну и Херцеговину, која од тада има потпуно измијењено унутрашње уређење и правни дисконтинуитет у односу на Р БиХ.

3. Република Српска као државотворни ентитет са сопственом законодавном, извршном и судском влашћу потписник је свих анекса Дејтонског мировног споразума, чиме је потврђен њен дејтонски статус и признат међународноправни уговорни капацитет.

4. Народна скупштина је темељ и стуб државности Републике Српске већ 30 година, од њеног конституисања до данас. Као највиши уставотворни и законодавни орган вршила је своје надлежности, неријетко у врло сложеним и изазовним условима. Прво, у периоду несретног грађанског рата на овим просторима. Друго, за вријеме огромног притиска, уплитања и наметања правних и политичких рјешења од стране међународних актера (отјелотворених у ОХР-у) од 1997. до 2008. године. Треће, за вријеме непрестаних иницијатива с циљем промјене Устава БиХ и покушаја свеопштих реформи. Четврто, за вријеме пандемије која још увијек траје, због које је Народна скупштина успјешно, по први пут у историји, прогласила ванредно стање, у складу са уставом. И пето, у овом актуелном тренутку изузетних насртаја на Републику Српску, њене надлежности и институције. На све ове изазове Народна скупштина је одговорила на најбољи могући начин.

5. Може се рећи да Народна скупштина више времена ради и функционише у кризним моментима, суочена са константним изазовима. Ипак, и поред овога, она успјешно обавља своје задатке, вршећи уставотворну и законодавну власт у континуитету, доносећи законе, одлуке, закључке, резолуције и декларације и све друге акте из своје надлежности. На основу свих активности, уназад 30 година, лако се може закључити да је Народна скупштина Републике Српске најефикаснији парламент у БиХ. У овом смислу, улога Народне скупштине у изградњи и унапређењу правног поретка у Републици Српској је од изузетно великог значаја.

6. Народна скупштина у законодавној и уставотворној процедури посебне изазове сусреће у односу са Вијећем народа, које представља посебно тијело за заштиту виталног националног интереса, а које је успостављено наметнутим амандманом високог представника. Вијеће народа није и не може бити посебан (други) дом Народне скупштине, јер је она једнодоми парламент. Међутим, Уставни суд БиХ без утемељења у Уставу већ у континуитету прихвата Вијеће народа, дајући му активну легитимацију, чиме истовремено шири појам виталног националног интереса и омогућава супротно уставу (фактичко) проширење надлежности Вијећа народа.

7. Такође, поред својих изворних надлежности, Народна скупштина успјешно врши и функцију представљања Републике Српске у иностранству и остварења међупарламентарне сарадње, прије свега са Народном скупштином Републике Србије, али и са Скупштином Санкт Петербурга, Скупштином АП Војводина, Скупштином Регије Венето и др. Поред овога, од посебног значаја је и улога у мултилатералним међупарламентарним конференцијама на којима парламент Српске у континуитету учествује.

8. Посебна улога Народне скупштине је видљива у односу према Уставном суду Босне и Херцеговине, који се од 1995. године, на основу захтјева бошњачких политичких представника бави питањем уставности не само законских аката, већ и положаја Републике Српске у БиХ. Нажалост, бошњачки политички представници покушавају, на овај начин, одузети изворне надлежности Републици Српској и извршити промјену Дејтонског поретка, тако што настоје реализовати прерасподјелу надлежности између Републике Српске и БиХ, по њиховој мјери. Уставни суд БиХ у томе има врло активну улогу, што је посебно видљиво у одлукама у предметима Дан Републике, Пољопривредно земљиште, Шуме и др. У оваквој ситуацији Народна скупштина је у континуитету на првој линији одбране Републике Српске.

9. У времену великих изазова, у коме долази до великих геополитичких промјена на међународном плану Народна скупштина је главни носилац народног суверенитета и темељ државотворности Републике Српске. У том смислу од посебног је значаја политичко јединство, а од виталне важности је успостављање свеобухватног јединства у парламенту Српске.

10. Народна скупштина представља језгро демократије, политичког плурализма и народног суверенитета у Републици Српској, јер су у њој представљени сви њени грађани. Представљени су и сви конститутивни народи у складу са Уставом и вољом бирача, а према највишим цивилизацијским стандардима, које Република Српска баштини.